CELEX: 32021R0840
Language: lt
Date: 2021-05-20 00:00:00
Title: Europos Parlamento ir Tarybos reglamentas (ES) 2021/840 2021 m. gegužės 20 d. kuriuo nustatoma 2021–2027 m. mainų, pagalbos ir mokymo programa, skirta euro apsaugai nuo padirbinėjimo (programa „Pericles IV“), ir kuriuo panaikinamas Reglamentas (ES) Nr. 331/2014

2021 5 27   
               
               
                  LT
               
               
                  Europos Sąjungos oficialusis leidinys
               
               
                  L 186/1
               
            
         EUROPOS PARLAMENTO IR TARYBOS REGLAMENTAS (ES) 2021/840
         2021 m. gegužės 20 d.
         kuriuo nustatoma 2021–2027 m. mainų, pagalbos ir mokymo programa, skirta euro apsaugai nuo padirbinėjimo (programa „Pericles IV“), ir kuriuo panaikinamas Reglamentas (ES) Nr. 331/2014
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 133 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos Centrinio Banko nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     Sąjunga ir valstybės narės išsikėlė tikslą nustatyti priemones, būtinas eurui kaip bendrai valiutai naudoti. Tos priemonės apima euro apsaugą nuo padirbinėjimo ir susijusio sukčiavimo, siekiant užtikrinti Sąjungos ekonomikos veiksmingumą ir viešųjų finansų tvarumą;
                  
               
                     (2)
                  
                  
                     Tarybos reglamente (EB) Nr. 1338/2001 (3) numatytas keitimasis informacija, bendradarbiavimas ir savitarpio pagalba ir taip sukuriama suderinta euro apsaugos sistema. Siekiant užtikrinti lygiavertį euro apsaugos lygį visoje Sąjungoje, Tarybos reglamentu (EB) Nr. 1339/2001 (4) to reglamento veikimas išplėstas taip, kad jis būtų taikomas ir toms valstybėms narėms, kurios nėra įsivedusios euro kaip bendros valiutos;
                  
               
                     (3)
                  
                  
                     veiksmais, kuriais siekiama skatinti informacijos ir darbuotojų mainus, techninę ir mokslinę pagalbą bei specialų mokymą, labai prisidedama prie bendros Sąjungos valiutos apsaugos nuo padirbinėjimo ir susijusio sukčiavimo ir todėl padedama pasiekti aukštą lygiavertį apsaugos lygį visoje Sąjungoje, kartu įrodant Sąjungos gebėjimą kovoti su sunkių formų organizuotu nusikalstamumu. Tokie veiksmai taip pat galėtų padėti įveikti bendrus iššūkius kovojant su organizuotu nusikalstamumu, įskaitant pinigų plovimą;
                  
               
                     (4)
                  
                  
                     euro apsaugos nuo padirbinėjimo programa padeda didinti Sąjungos piliečių informuotumą, kelti jų pasitikėjimą šia valiuta ir gerinti euro apsaugą, visų pirma nuolat skleidžiant pagal tą programą remiamų veiksmų rezultatus;
                  
               
                     (5)
                  
                  
                     tvirta euro apsauga nuo klastojimo yra viena iš pagrindinių saugios ir konkurencingos Sąjungos ekonomikos dalių ir tiesiogiai susijusi su Sąjungos tikslu gerinti ekonominės ir pinigų sąjungos veikimo efektyvumą;
                  
               
                     (6)
                  
                  
                     anksčiau remiant tokius veiksmus pagal Tarybos sprendimus 2001/923/EB (5) ir 2001/924/EB (6), kurie vėliau buvo iš dalies pakeisti ir pratęsti Tarybos sprendimais 2006/75/EB (7), 2006/76/EB (8), 2006/849/EB (9) ir 2006/850/EB (10) ir Europos Parlamento ir Tarybos reglamentu (ES) Nr. 331/2014 (11), buvo sudarytos sąlygos stiprinti Sąjungos ir valstybių narių veiksmus euro apsaugos nuo padirbinėjimo srityje. euro apsaugos nuo padirbinėjimo programos tikslai, nustatyti ankstesniems laikotarpiams, buvo sėkmingai pasiekti;
                  
               
                     (7)
                  
                  
                     2017 m. Komisija atliko Reglamentu (ES) Nr. 331/2014 nustatytos daugiametės veiksmų programos (toliau – programa „Pericles 2020“) laikotarpio vidurio vertinimą, paremtą nepriklausoma ataskaita. Šioje ataskaitoje programa „Pericles 2020“ buvo iš esmės įvertinta teigiamai, tačiau joje buvo išreikštas susirūpinimas dėl to, kad nedaug kompetentingų institucijų teikia paraiškas dėl veiksmų pagal programą „Pericles 2020“ įgyvendinimo, ir dėl pagrindinių veiklos rezultatų rodiklių, naudojamų programos „Pericles 2020“ rezultatams vertinti, kokybės. Komunikate Tarybai ir Europos Parlamentui dėl programos „Pericles 2020“ laikotarpio vidurio vertinimo ir jos ex ante vertinime, pateiktame prie pasiūlymo pridėtame Komisijos tarnybų darbiniame dokumente, Komisija, atsižvelgdama į laikotarpio vidurio vertinimo išvadas ir rekomendacijas, padarė išvadą, kad reikėtų pritarti tolesniam programos „Pericles 2020“ įgyvendinimui po 2020 m. atsižvelgiant į jos Sąjungos pridėtinę vertę, ilgalaikį poveikį, pagal ją numatytų veiksmų tvarumą ir tai, kaip ja prisidedama kovojant su organizuotu nusikalstamumu;
                  
               
                     (8)
                  
                  
                     laikotarpio vidurio vertinime rekomenduota tęsti pagal programą „Pericles 2020“ finansuojamus veiksmus, kartu įvertinant poreikį supaprastinti paraiškų teikimą, skatinti paramos gavėjų diferenciaciją ir tai, kad kuo daugiau įvairių valstybių kompetentingų institucijų dalyvautų programos „Pericles 2020“ veikloje, toliau skirti dėmesį naujoms ir pasikartojančioms padirbinėjimo grėsmėms ir racionalizuoti pagrindinius veiklos rezultatų rodiklius;
                  
               
                     (9)
                  
                  
                     trečiosiose valstybėse aptikti eurų padirbinėjimo centrai, o eurų padirbinėjimas įgauna vis didesnį tarptautinį mastą. Todėl gebėjimų stiprinimo ir mokymo veikla, kurioje dalyvautų trečiųjų valstybių kompetentingos institucijos, turėtų būti laikoma itin svarbia norint užtikrinti veiksmingą euro apsaugą ir turėtų būti toliau skatinama įgyvendinant programą „Pericles 2020“;
                  
               
                     (10)
                  
                  
                     todėl 2021–2027 m. laikotarpiui reikėtų patvirtinti naują programą („Pericles IV“). Reikėtų užtikrinti, kad programa „Pericles IV“ atitiktų ir papildytų kitas susijusias programas ir veiksmus. Todėl, siekdama įvertinti euro apsaugos poreikį, Komisija Reglamente (EB) Nr. 1338/2001 nurodytame komitete turėtų surengti visas reikiamas konsultacijas su pagrindinėmis susijusiomis šalimis, ypač su valstybių narių paskirtomis kompetentingomis nacionalinėmis institucijomis, Europos Centriniu Banku (ECB) ir Europolu, visų pirma mainų, pagalbos ir mokymo taikant programą „Pericles IV“ klausimais. Be to, Komisija, įgyvendindama programą „Pericles IV“, turėtų remtis didele ECB patirtimi vykdant mokymus ir teikiant informaciją apie padirbtus eurų banknotus;
                  
               
                     (11)
                  
                  
                     šiam reglamentui taikomos Europos Parlamento ir Tarybos pagal Sutarties dėl Europos Sąjungos veikimo (SESV) 322 straipsnį priimtos horizontaliosios finansinės taisyklės. Tos taisyklės nustatytos Europos Parlamento ir Tarybos reglamente (ES, Euratomas) 2018/1046 (12) (toliau – Finansinis reglamentas) ir jomis visų pirma nustatoma biudžeto sudarymo ir vykdymo pasitelkiant dotacijas, viešuosius pirkimus, apdovanojimus ir netiesioginį vykdymą tvarka ir numatoma finansų pareigūnų atsakomybės kontrolė. Pagal SESV 322 straipsnį priimtos taisyklės taip pat apima bendrą Sąjungos biudžeto apsaugos sąlygų režimą;
                  
               
                     (12)
                  
                  
                     kadangi šio reglamento tikslų, t. y. palengvinti valstybių narių bendradarbiavimą tarpusavyje ir su Komisija, siekiant apsaugoti eurą nuo padirbinėjimo, nemažinant valstybių narių atsakomybės ir naudojant išteklius efektyviau, negu juos būtų galima panaudoti nacionaliniu lygmeniu, padėti valstybėms narėms bendrai apsaugoti eurą ir skatinti naudotis bendrosiomis Sąjungos struktūromis stiprinant kompetentingų institucijų bendradarbiavimą ir savalaikį visapusišką keitimąsi informacija, valstybės narės negali deramai pasiekti, o tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (13)
                  
                  
                     programa „Pericles IV“ turėtų būti įgyvendinama pagal daugiametę finansinę programą, nustatytą Tarybos reglamentu (ES, Euratomas) 2020/2093 (13);
                  
               
                     (14)
                  
                  
                     siekiant užtikrinti vienodas programos „Pericles IV“ įgyvendinimo sąlygas, Komisijai turėtų būti suteikti įgyvendinimo įgaliojimai. Komisija turėtų priimti metines darbo programas, kuriose nustatomi dotacijų skyrimo veiksmams prioritetai, paskirstomas biudžetas ir nustatomi vertinimo kriterijai. Metinėse darbo programose turėtų būti numatyti išskirtiniai ir tinkamai pagrįsti atvejai, kai reikia padidinti bendro finansavimo normą siekiant valstybėms narėms suteikti daugiau ekonominio lankstumo, kad jos galėtų tinkamai vykdyti ir užbaigti euro apsaugos ir išsaugojimo projektus;
                  
               
                     (15)
                  
                  
                     šiame reglamente nustatomas programos „Pericles IV“ finansinis paketas, kuris Europos Parlamentui ir Tarybai yra svarbiausia orientacinė suma metinės biudžeto sudarymo procedūros metu, kaip tai suprantama 2020 m. gruodžio 16 d. Tarpinstitucinio susitarimo (14) 18 punkte;
                  
               
                     (16)
                  
                  
                     siekiant užtikrinti veiksmingą programos „Pericles IV“ veiklos įgyvendinimo pažangos, padarytos siekiant jos tikslų, įvertinimą, Komisijai pagal SESV 290 straipsnį suteikiami įgaliojimai priimti deleguotuosius aktus iš dalies keisti V priedą, kiek tai susiję su rodikliais, jei tai laikoma reikalinga vertinimo tikslais, taip pat papildyti šį reglamentą nuostatomis dėl stebėsenos ir vertinimo sistemos nustatymo. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (15) nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
                  
               
                     (17)
                  
                  
                     pagal Finansinį reglamentą, Europos Parlamento ir Tarybos reglamentą (ES, Euratomas) Nr. 883/2013 (16), Tarybos reglamentus (EB, Euratomas) Nr. 2988/95 (17), (Euratomas, EB) Nr. 2185/96 (18) ir (ES) 2017/1939 (19) Sąjungos finansiniai interesai turi būti apsaugoti proporcingomis priemonėmis, įskaitant priemones, susijusias su pažeidimų, įskaitant sukčiavimą, prevencija, nustatymu, ištaisymu ir tyrimu, prarastų, neteisingai išmokėtų ar neteisingai panaudotų lėšų susigrąžinimu ir, kai tinkama, administracinių nuobaudų skyrimu. Visų pirma, vadovaujantis reglamentais (Euratomas, EB) Nr. 2185/96 ir (ES, Euratomas) Nr. 883/2013, Europos kovos su sukčiavimu tarnyba (OLAF) turi įgaliojimus atlikti administracinius tyrimus, įskaitant patikrinimus ir inspektavimus vietoje, siekdama nustatyti, ar nebūta Sąjungos finansiniams interesams kenkiančių sukčiavimo, korupcijos ar kitos neteisėtos veiklos atvejų.
                     Pagal Reglamentą (ES) 2017/1939 Europos prokuratūra turi įgaliojimus tirti Sąjungos finansiniams interesams kenkiančias nusikalstamas veikas, kaip numatyta Europos Parlamento ir Tarybos direktyvoje (ES) 2017/1371 (20), ir vykdyti baudžiamąjį persekiojimą už jas. Pagal Finansinį reglamentą bet kuris asmuo arba subjektas, gaunantis Sąjungos lėšas, turi visapusiškai bendradarbiauti Sąjungos finansinių interesų apsaugos klausimu, suteikti būtinas teises ir prieigą Komisijai, OLAF, Europos Audito Rūmams ir, kiek tai susiję su tvirtesniame bendradarbiavime pagal Reglamentą (ES) 2017/1939 dalyvaujančiomis valstybėmis narėmis, Europos prokuratūrai, ir užtikrinti, kad visos trečiosios šalys, dalyvaujančios įgyvendinant Sąjungos lėšas, suteiktų lygiavertes teises;
                  
               
                     (18)
                  
                  
                     Komisija Europos Parlamentui ir Tarybai turėtų pateikti programos „Pericles IV“ įgyvendinimo laikotarpio vidurio vertinimo ataskaitą ir galutinę jos tikslų įgyvendinimo vertinimo ataskaitą. Remiantis 2016 m. balandžio 13 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl geresnės teisėkūros 22 ir 23 punktais, programa „Pericles IV“ turėtų būti vertinama remiantis informacija, surinkta taikant konkrečius stebėsenos reikalavimus, kartu vengiant administracinės naštos, tenkančios visų pirma valstybėms narėms, ir pernelyg didelio reglamentavimo. Tie reikalavimai, kai tinkama, turėtų apimti išmatuojamus rodiklius, kuriais remiantis būtų vertinamas programos „Pericles IV“ poveikis vietoje;
                  
               
                     (19)
                  
                  
                     todėl Reglamentas (ES) Nr. 331/2014 turėtų būti panaikintas;
                  
               
                     (20)
                  
                  
                     siekiant užtikrinti paramos teikimo atitinkamoje politikos srityje tęstinumą ir sudaryti sąlygas pradėti įgyvendinimą nuo 2021–2027 m. daugiametės finansinės programos vykdymo pradžios, šis reglamentas turėtų įsigalioti skubos tvarka ir būti taikomas atgaline data nuo 2021 sausio 1 d.,
                  
               PRIĖMĖ ŠĮ REGLAMENTĄ:
         I SKYRIUS
         BENDROSIOS NUOSTATOS
         
            1 straipsnis
            Dalykas
            Šiuo reglamentu nustatoma mainų, pagalbos ir mokymo programa, skirta euro apsaugai nuo padirbinėjimo (toliau – programa „Pericles IV“), laikotarpiui nuo 2021 m. sausio 1 d. iki 2027 m. gruodžio 31 d.
            Jame nustatomi programos „Pericles IV“ tikslai, 2021–2027 m. biudžetas, Sąjungos finansavimo formos ir tokio finansavimo teikimo taisyklės.
         
         
            2 straipsnis
            Programos tikslai
            
               1.   Bendrasis programos „Pericles IV“ tikslas – užkirsti kelią padirbinėjimui ir susijusiam sukčiavimui ir su tuo kovoti bei išlaikyti euro banknotų ir monetų patikimumą, taip didinant piliečių ir įmonių pasitikėjimą, kad šie banknotai ir monetos yra tikri, taigi, didinant pasitikėjimą Sąjungos ekonomika, kartu užtikrinant viešųjų finansų tvarumą.
            
            
               2.   Konkretus programos „Pericles IV“ tikslas – apsaugoti euro banknotus ir monetas nuo padirbinėjimo ir susijusio sukčiavimo remiant ir papildant priemones, kurių imasi valstybės narės, taip pat padedant kompetentingoms nacionalinėms ir Sąjungos institucijoms dėti pastangas plėtoti glaudų ir reguliarų bendradarbiavimą ir keitimąsi geriausios praktikos pavyzdžiais tarpusavyje ir su Komisija, kai tikslinga, įtraukiant trečiąsias valstybes ir tarptautines organizacijas.
            
         
         
            3 straipsnis
            Biudžetas
            
               1.   Laikotarpiu nuo 2021 m. sausio 1 d. iki 2027 m. gruodžio 31 d. programos „Pericles IV“ įgyvendinimo finansinis paketas yra 6 193 284 EUR einamosiomis kainomis.
            
            
               2.   Europos Parlamentas ir Taryba tvirtina metinius asignavimus, kurie neviršija daugiametėje finansinėje sistemoje nustatytų ribų.
            
            
               3.   1 dalyje nurodyta suma gali būti naudojama teikiant programai „Pericles IV“ įgyvendinti skirtą techninę ir administracinę paramą, pavyzdžiui, vykdant parengiamąją, stebėsenos, kontrolės, audito ir vertinimo veiklą, įskaitant institucines informacinių technologijų sistemas.
            
         
         
            4 straipsnis
            Sąjungos finansavimo įgyvendinimas ir jo formos
            
               1.   Programa „Pericles IV“ įgyvendinama taikant tiesioginį valdymą, laikantis Finansinio reglamento.
            
            
               2.   Programą „Pericles IV“ įgyvendina Komisija, bendradarbiaudama su valstybėmis narėmis – įvairiais programos „Pericles IV“ įgyvendinimo etapais reguliariai su jomis konsultuodamasi, kartu užtikrindama suderinamumą ir vengdama bereikalingo dubliavimosi su kitų kompetentingų subjektų, visų pirma ECB ir Europolo, taikomomis atitinkamomis priemonėmis. Tuo tikslu, rengdama darbo programas pagal 10 straipsnį, Komisija atsižvelgia į esamą ir planuojamą ECB veiklą ir Europolo veiklą, nukreiptą prieš eurų padirbinėjimą ir susijusį sukčiavimą.
            
            
               3.   6 straipsnyje išvardytiems reikalavimus atitinkantiems veiksmams pagal programą „Pericles IV“ teikiama finansinė parama dotacijų forma arba viešųjų pirkimų forma.
            
         
         
            5 straipsnis
            Bendri veiksmai
            
               1.   Veiksmus pagal programą „Pericles IV“ bendrai gali organizuoti Komisija ir kiti atitinkamos ekspertinės patirties turintys partneriai, pavyzdžiui:
               
                           a)
                        
                        
                           nacionaliniai centriniai bankai ir ECB;
                        
                     
                           b)
                        
                        
                           nacionaliniai analizės centrai ir nacionaliniai monetų analizės centrai;
                        
                     
                           c)
                        
                        
                           Europos techninis ir mokslinis centras ir monetų kalyklos;
                        
                     
                           d)
                        
                        
                           Europolas, Eurojustas ir Interpolas;
                        
                     
                           e)
                        
                        
                           nacionalinės centrinės kovos su padirbinėjimu institucijos, numatytos 1929 m. balandžio 20 d. Ženevoje pasirašytos Tarptautinės konvencijos dėl kovos su pinigų padirbinėjimu (21) 12 straipsnyje, ir kitos agentūros, kurių specializacija – su padirbinėjimu susijusi prevencija, aptikimas ir teisėsauga;
                        
                     
                           f)
                        
                        
                           specializuotos įstaigos, veikiančios kopijavimo ir sertifikavimo technologijų srityje, spausdinimo ir graviravimo paslaugų teikėjai;
                        
                     
                           g)
                        
                        
                           kitos a–f punktuose nenurodytos įstaigos, turinčios konkrečios ekspertinės patirties, įskaitant, kai tikslinga, tokias trečiųjų valstybių ir ypač stojančiųjų valstybių bei šalių kandidačių įstaigas, ir
                        
                     
                           h)
                        
                        
                           privatūs subjektai, kurie plėtojo technines žinias ir įrodė jų turintys, taip pat sudarė grupes, kurių specializacija – padirbtų banknotų ir monetų nustatymas.
                        
                     
            
               2.   Kai reikalavimus atitinkančius veiksmus Komisija organizuoja bendrai su ECB, Eurojustu, Europolu arba Interpolu, susijusios išlaidos paskirstomos tarp jų. Bet kuriuo atveju visi šie subjektai padengia savo kviestinių pranešėjų kelionės ir apgyvendinimo išlaidas.
            
         
         II SKYRIUS
         ATITIKTIS REIKALAVIMAMS
         
            6 straipsnis
            Reikalavimus atitinkantys veiksmai
            
               1.   10 straipsnyje nurodytose metinėse darbo programose nustatytomis sąlygomis pagal programą „Pericles IV“ teikiama finansinė parama šiems veiksmams:
               
                           a)
                        
                        
                           keitimuisi informacija ir jos sklaidai, visų pirma rengiant praktinius seminarus, susitikimus ir kitokius seminarus, įskaitant mokymus, tikslinį kompetentingų nacionalinių institucijų darbuotojų įdarbinimą bei mainus ir kitus panašius veiksmus. Tikslinės keitimosi informacija sritys, be kita ko, yra šios:
                           
                                       —
                                    
                                    
                                       geriausia praktika užkertant kelią su euru susijusiam padirbinėjimui ir sukčiavimui;
                                    
                                 
                                       —
                                    
                                    
                                       padirbinėjimo ekonominio ir finansinio poveikio stebėsenos bei analizės metodikos;
                                    
                                 
                                       —
                                    
                                    
                                       duomenų bazių ir išankstinio perspėjimo sistemų naudojimas;
                                    
                                 
                                       —
                                    
                                    
                                       aptikimo priemonių naudojimas, be kita ko, pasitelkiant kompiuterius;
                                    
                                 
                                       —
                                    
                                    
                                       užklausos ir tyrimų metodai;
                                    
                                 
                                       —
                                    
                                    
                                       mokslinė pagalba, įskaitant naujų pokyčių stebėseną;
                                    
                                 
                                       —
                                    
                                    
                                       euro apsauga už Sąjungos ribų;
                                    
                                 
                                       —
                                    
                                    
                                       mokslinių tyrimų veiksmai;
                                    
                                 
                                       —
                                    
                                    
                                       specialios su veikla susijusios ekspertinės patirties perteikimas;
                                    
                                 
                     
                           b)
                        
                        
                           techninei, mokslinei ir su veikla susijusiai paramai, kuri būtina vykdant programą „Pericles IV“, pirmiausia įskaitant:
                           
                                       —
                                    
                                    
                                       visas tinkamas priemones, kuriomis kuriami mokymo ištekliai Sąjungos lygmeniu, tokie kaip Sąjungos teisės aktų bendrasis rinkinys, informaciniai biuleteniai, praktiniai vadovai, terminų žodynai bei leksikonai, duomenų bazės, ypač mokslinės pagalbos arba technologinių naujovių sekimo srityse, arba taikomosios kompiuterinio palaikymo programos, tokios kaip programinė įranga;
                                    
                                 
                                       —
                                    
                                    
                                       atitinkamus tyrimus, pasižyminčius daugiadalykiu ir tarpvalstybiniu aspektu, įskaitant inovatyvių apsaugos priemonių mokslinius tyrimus;
                                    
                                 
                                       —
                                    
                                    
                                       techninės paramos priemonių ir metodų kūrimą siekiant palengvinti aptikimo veiksmus Sąjungos lygmeniu;
                                    
                                 
                                       —
                                    
                                    
                                       paramą bendradarbiavimui imantis veiksmų, kuriuose dalyvauja bent dvi šalys, kai tokia parama negali būti teikiama pagal kitas Sąjungos institucijų ir įstaigų programas;
                                    
                                 
                     
                           c)
                        
                        
                           įrangos, kurią galėtų naudoti trečiųjų valstybių specializuotos kovos su padirbinėjimu institucijos eurui nuo padirbinėjimo apsaugoti, įsigijimui laikantis 7 straipsnio 2 dalies.
                        
                     
            
               2.   Programoje „Pericles IV“ atsižvelgiama į tarpvalstybinius ir daugiadalykius kovos su padirbinėjimu aspektus skatinant dalyvauti šias tikslines grupes:
               
                           a)
                        
                        
                           padirbinėjimą nustatančių ir su juo kovojančių agentūrų, visų pirma policijos pajėgų, muitinių ir finansų administravimo institucijų, atsižvelgiant į konkrečias jų funkcijas nacionaliniu lygmeniu, darbuotojus;
                        
                     
                           b)
                        
                        
                           žvalgybos tarnybų darbuotojus;
                        
                     
                           c)
                        
                        
                           nacionalinių centrinių bankų, monetų kalyklų, komercinių bankų ir kitų finansų tarpininkų atstovus, visų pirma kiek tai susiję su finansų įstaigų pareigomis;
                        
                     
                           d)
                        
                        
                           šios srities teismo pareigūnus, teisės specialistus ir teisminių institucijų narius;
                        
                     
                           e)
                        
                        
                           bet kokias kitas atitinkamų specialistų grupes, pavyzdžiui, prekybos ir pramonės rūmus arba panašias įstaigas, galinčias suteikti galimybę dalyvauti mažosioms ir vidutinėms įmonėms, mažmenininkams ir grynųjų pinigų pervežimo bendrovėms.
                        
                     
            
               3.   2 dalyje nurodytos grupės gali apimti dalyvius iš trečiųjų valstybių.
            
         
         III SKYRIUS
         DOTACIJOS
         
            7 straipsnis
            Dotacijos
            
               1.   Programos „Pericles IV“ dotacijos skiriamos ir valdomos pagal Finansinio reglamento VIII antraštinę dalį.
            
            
               2.   Veiksmų, įgyvendinamų pasitelkiant dotacijas, atveju dotacijos susitarimas negali būti skirtas vien tik įrangai įsigyti.
            
         
         
            8 straipsnis
            Bendro finansavimo normos
            Dotacijų, suteiktų pagal programą „Pericles IV“, bendro finansavimo norma negali viršyti 75 % tinkamų finansuoti išlaidų. 10 straipsnyje nurodytose metinėse darbo programose nustatytais išimtiniais tinkamai pagrįstais atvejais bendro finansavimo norma negali viršyti 90 % tinkamų finansuoti išlaidų.
         
         
            9 straipsnis
            Reikalavimus atitinkantys subjektai
            Finansavimo pagal programą „Pericles IV“ reikalavimus atitinkantys subjektai yra kompetentingos nacionalinės institucijos, kaip apibrėžta Reglamento (EB) Nr. 1338/2001 2 straipsnio b punkte.
         
         IV SKYRIUS
         PROGRAMAVIMAS, STEBĖSENA IR VERTINIMAS
         
            10 straipsnis
            Darbo programos
            
               1.   Kad įgyvendintų programą „Pericles IV“, Komisija priima Finansinio reglamento 110 straipsnyje nurodytas darbo programas.
            
            
               2.   Dotacijų atveju, be Finansinio reglamento 110 straipsnyje nustatytų reikalavimų, darbo programoje nurodomi pagrindiniai atrankos bei skyrimo kriterijai ir didžiausia galima bendro finansavimo norma.
            
         
         
            11 straipsnis
            Įgaliojimų delegavimas
            
               1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
            
            
               2.   12 straipsnio 2 dalyje nurodyti įgaliojimai priimti deleguotuosius aktus Komisijai suteikiami nuo 2021 m. sausio 1 d. iki 2027 m. gruodžio 31 d.
            
            
               3.   Europos Parlamentas arba Taryba gali bet kada atšaukti 12 straipsnio 2 dalyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
            
            
               4.   Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.
            
            
               5.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
            
            
               6.   Pagal 12 straipsnio 2 dalį priimtas deleguotasis aktas įsigalioja tik tuo atveju, jeigu per tris mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas trimis mėnesiais.
            
         
         
            12 straipsnis
            Stebėsena
            
               1.   Rodikliai, skirti programos „Pericles IV“ veiklos pažangos, padarytos siekiant 2 straipsnyje nustatyto konkretaus tikslo, ataskaitai pateikti, išdėstyti priede.
            
            
               2.   Siekiant užtikrinti veiksmingą programos „Pericles IV“ veiklos įgyvendinimo pažangos, padarytos siekiant jos tikslų, įvertinimą, Komisijai pagal 11 straipsnį suteikiami įgaliojimai priimti deleguotuosius aktus, kuriais iš dalies keičiamas priedas, kiek tai susiję su rodikliais, kai tai laikoma reikalinga vertinimo tikslais, taip pat kuriais šis reglamentas papildomas nuostatomis dėl stebėsenos ir vertinimo sistemos sukūrimo.
            
            
               3.   Komisija, atsižvelgdama į priede išdėstytus kiekybinius ir kokybinius rodiklius, kasmet teikia informaciją apie programos „Pericles IV“ įgyvendinimo rezultatus Europos Parlamentui, Tarybai ir ECB.
            
            
               4.   Dalyvaujančios valstybės ir kiti paramos gavėjai teikia Komisijai visus duomenis ir informaciją, būtinus, kad programą „Pericles IV“ būtų galima stebėti ir vertinti.
            
         
         
            13 straipsnis
            Vertinimas
            
               1.   Nepriklausomas laikotarpio vidurio programos „Pericles IV“ vertinimas atliekamas, kai turima pakankamai informacijos apie Programos „Pericles IV“ įgyvendinimą, bet praėjus ne daugiau kaip ketveriems metams nuo Programos įgyvendinimo pradžios.
            
            
               2.   Baigiant įgyvendinti programą „Pericles IV“, bet praėjus ne daugiau kaip dvejiems metams po 1 straipsnyje nurodyto laikotarpio pabaigos, Komisija atlieka galutinį Programos „Pericles IV“ vertinimą.
            
            
               3.   Vertinimų išvadas ir savo pastabas Komisija pateikia Europos Parlamentui, Tarybai ir ECB.
            
         
         V SKYRIUS
         PEREINAMOJO LAIKOTARPIO IR BAIGIAMOSIOS NUOSTATOS
         
            14 straipsnis
            Informavimas, komunikacija ir matomumas
            
               1.   Sąjungos lėšų gavėjai nurodo tų lėšų kilmę ir užtikrina Sąjungos finansavimo matomumą, visų pirma viešindami veiksmus ir jų rezultatus, teikdami nuoseklią, veiksmingą ir proporcingą tikslinę informaciją įvairiai auditorijai, įskaitant žiniasklaidą ir visuomenę.
            
            
               2.   Komisija vykdo informavimo ir komunikacijos veiksmus, susijusius su programa „Pericles IV“, su remiantis programa „Pericles IV“ vykdytais veiksmais ir su gautais rezultatais.
            
            
               3.   Programai „Pericles IV“ skirtais finansiniais ištekliais taip pat prisidedama prie institucinio informavimo apie Sąjungos politinius prioritetus tiek, kiek tie prioritetai yra susiję su 2 straipsnyje nurodytais tikslais.
            
         
         
            15 straipsnis
            Panaikinimas
            Reglamentas (ES) Nr. 331/2014 panaikinamas nuo 2021 m. sausio 1 d.
         
         
            16 straipsnis
            Pereinamojo laikotarpio nuostatos
            
               1.   Šiuo reglamentu nedaroma poveikio pagal Reglamentą (ES) Nr. 331/2014 pradėtų veiksmų tęsimui ar jų pakeitimui, ir tas reglamentas toliau taikomas tiems veiksmams tol, kol jie užbaigiami.
            
            
               2.   Programos „Pericles IV“ finansinio paketo lėšomis taip pat gali būti dengiamos techninės ir administracinės paramos išlaidos, būtinos siekiant užtikrinti perėjimą nuo priemonių, priimtų pagal Reglamentą (ES) Nr. 331/2014, prie programos „Pericles IV“.
            
         
         
            17 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2021 m. sausio 1 d.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2021 m. gegužės 20 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  OL C 378, 2018 10 19, p. 2.
         
            (2)  2019 m. vasario 13 d. Europos Parlamento pozicija (dar nepaskelbta Oficialiajame leidinyje) ir 2021 m. balandžio 13 d. Tarybos pozicija, priimta per pirmąjį svarstymą (dar nepaskelbta Oficialiajame leidinyje). 2021 m. gegužės 18 d. Europos Parlamento pozicija (dar nepaskelbta Oficialiajame leidinyje).
         
            (3)  2001 m. birželio 28 d. Tarybos reglamentas (EB) Nr. 1338/2001, nustatantis priemones, būtinas euro apsaugai nuo padirbinėjimo (OL L 181, 2001 7 4, p. 6).
         
            (4)  2001 m. birželio 28 d. Tarybos reglamentas (EB) Nr. 1339/2001, išplečiantis Reglamento (EB) Nr. 1338/2001, nustatančio priemones, būtinas euro apsaugai nuo padirbinėjimo, veikimą toms valstybėms narėms, kurios nėra priėmusios euro kaip savo bendros valiutos (OL L 181, 2001 7 4, p. 11).
         
            (5)  2001 m. gruodžio 17 d. Tarybos sprendimas 2001/923/EB, nustatantis mainų, paramos ir mokymo programą, skirtą euro apsaugai nuo klastojimo (Periklio programą) (OL L 339, 2001 12 21, p. 50).
         
            (6)  2001 m. gruodžio 17 d. Tarybos sprendimas 2001/924/EB, išplečiantis Sprendimo, nustatančio mainų, paramos ir mokymo programą, skirtą euro apsaugai nuo klastojimo (Periklio programą), galiojimą valstybėms narėms, nepriėmusioms euro kaip bendros valiutos (OL L 339, 2001 12 21, p. 55).
         
            (7)  2006 m. sausio 30 d. Tarybos sprendimas 2006/75/EB, iš dalies keičiantis ir pratęsiantis Sprendimą 2001/923/EB, nustatantį mainų, paramos ir mokymo programą, skirtą euro apsaugai nuo klastojimo (Periklio programą) (OL L 36, 2006 2 8, p. 40).
         
            (8)  2006 m. sausio 30 d. Tarybos sprendimas 2006/76/EB, išplečiantis Sprendimo 2006/75/EB, iš dalies keičiančio ir pratęsiančio Sprendimą 2001/923/EB, nustatantį mainų, paramos ir mokymo programą, skirtą euro apsaugai nuo klastojimo (Periklio programą), taikymą programoje nedalyvaujančioms valstybėms narėms (OL L 36, 2006 2 8, p. 42).
         
            (9)  2006 m. lapkričio 20 d. Tarybos sprendimas 2006/849/EB, iš dalies keičiantis ir pratęsiantis Sprendimą 2001/923/EB, nustatantį mainų, paramos ir mokymo programą, skirtą euro apsaugai nuo klastojimo (Periklio programą) (OL L 330, 2006 11 28, p. 28).
         
            (10)  2006 m. lapkričio 20 d. Tarybos sprendimas 2006/850/EB, išplečiantis Sprendimo 2006/849/EB, iš dalies keičiančio ir pratęsiančio Sprendimą 2001/923/EB, nustatantį mainų, paramos ir mokymo programą, skirtą euro apsaugai nuo klastojimo (Periklio programą), taikymą programoje nedalyvaujančioms valstybėms narėms (OL L 330, 2006 11 28, p. 30).
         
            (11)  2014 m. kovo 11 d. Europos Parlamento ir Tarybos reglamentas (ES) Nr. 331/2014, kuriuo nustatoma mainų, pagalbos ir mokymo programa, skirta apsaugai nuo eurų padirbinėjimo (programa „Pericles 2020“), ir panaikinami Tarybos sprendimai 2001/923/EB, 2001/924/EB, 2006/75/EB, 2006/76/EB, 2006/849/EB ir 2006/850/EB (OL L 103, 2014 4 5, p. 1).
         
            (12)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (13)  2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433I, 2020 12 22, p. 11).
         
            (14)  2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo (OL L 433I, 2020 12 22, p. 28).
         
            (15)  OL L 123, 2016 5 12, p. 1.
         
            (16)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
         
            (17)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1).
         
            (18)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
         
            (19)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).
         
            (20)  2017 m. liepos 5 d. Europos Parlamento ir Tarybos direktyva (ES) 2017/1371 dėl kovos su Sąjungos finansiniams interesams kenkiančiu sukčiavimu baudžiamosios teisės priemonėmis (OL L 198, 2017 7 28, p. 29).
         
            (21)  Tautų Lygos sutarčių serija Nr. 2623 (1931), p. 372.
      
      
         
            PRIEDAS
            PROGRAMOS „PERICLES IV“ VERTINIMO RODIKLIAI
            Programos „Pericles IV“ įgyvendinimas bus atidžiai stebimas remiantis rodiklių, kuriais siekiama esant kuo mažesnei administracinei naštai ir kuo mažesnėmis sąnaudomis nustatyti, kokiu mastu buvo pasiekti programos „Pericles IV“ bendrasis ir konkretus tikslai, rinkiniu. Tuo tikslu bus renkami duomenys, susiję su šiais pagrindiniais rodikliais:
            
                        a)
                     
                     
                        aptiktų padirbtų eurų kiekiu;
                     
                  
                        b)
                     
                     
                        uždarytų neteisėtų dirbtuvių skaičiumi;
                     
                  
                        c)
                     
                     
                        paraiškas dėl programos „Pericles IV“ teikiančių kompetentingų institucijų skaičiumi;
                     
                  
                        d)
                     
                     
                        pagal programą „Pericles IV“ finansuotų veiksmų dalyvių pasitenkinimo lygiu ir
                     
                  
                        e)
                     
                     
                        dalyvių, kurie jau dalyvavo ankstesniuose programos „Pericles“ veiksmuose, atsiliepimais apie programos „Pericles IV“ poveikį jų veiklai saugant eurą nuo padirbinėjimo.
                     
                  Pagrindiniams veiklos rezultatų rodikliams nustatyti skirtus duomenis ir informaciją Komisija ir programos „Pericles IV“ paramos gavėjai kasmet renka taip:
            
                        —
                     
                     
                        Komisija surenka duomenis, susijusius su padirbtų euro monetų ir banknotų kiekiu;
                     
                  
                        —
                     
                     
                        Komisija surenka duomenis, susijusius su uždarytų neteisėtų dirbtuvių skaičiumi;
                     
                  
                        —
                     
                     
                        Komisija surenka duomenis, susijusius su paraiškas dėl programos „Pericles IV“ teikiančių kompetentingų institucijų skaičiumi;
                     
                  
                        —
                     
                     
                        Komisija ir programos „Pericles IV“ paramos gavėjai surenka duomenis, susijusius su pagal programą „Pericles IV“ finansuotų veiksmų dalyvių pasitenkinimo lygiu;
                     
                  
                        —
                     
                     
                        Komisija ir programos „Pericles IV“ paramos gavėjai surenka duomenis, susijusius su dalyvių, kurie jau dalyvavo ankstesniuose programos „Pericles“ veiksmuose, atsiliepimais apie programos „Pericles IV“ poveikį jų veiklai saugant eurą nuo padirbinėjimo.